钦定古今图书集成/明伦汇编/氏族典/第201卷 > 《郑樵通志》 > 高聪
## 钦定古今图书集成/明伦汇编/氏族典/第201卷 > 《郑樵通志》 > 高聪

按《魏书高聪传》：“聪字僧智，本渤海蓨人。曾祖轨，随慕
容德徙青州，因居北海之剧县。父法昂，刘骏员外郎，
早卒。聪生而丧母，祖母王抚育之。大军攻克东阳，聪
徙入平城，为云中兵户，窘困无所不至。族祖允视之
若孙，大加赒给。聪涉猎经史，颇有文才，允嘉之，言之
朝廷，拜中书博士。积十年，转侍郎，以本官为高阳王”
雍友。太和十七年，兼员外散骑常侍，使于萧昭业。还
迁通直散骑常侍，兼太府少卿，转兼太子左率。高祖
南讨，假聪辅国将军，统兵援涡阳，败，徙平州。世宗初，
窃还京师。世宗亲政，除给事黄门侍郎，加辅国将军，
迁散骑常侍，出为平北将军、并州刺史。世宗末，拜散
骑常待、平北将军。肃宗践祚，以其素附高肇，出为幽
州刺史。寻为中尉元匡所弹，废于家，断绝人事，唯以
声色自娱。久之，拜光禄大夫，加安北将军。正光元年
夏卒，年六十九。赠抚军将军、青州刺史，谥曰献。